27.12.2022 г.
BG
Официален вестник на Европейския съюз
C 493/15 Вторник, 7 юни 2022 r.
40. приветства решението на турското правителство да ратифицира Парижкото споразумение за климата, неговия ангажимент за въглеродна неутралност до 2053 г., и съобщението му за адаптиране към Европейския зелен пакт; счита прилагането на Европейския зелен пакт за важна възможност за ЕС и Турция да хармонизират своята политика в областта на търговията и климата и призовава ЕС за тясна координация и подкрепа на Турция в този контекст за постигане на амбициозните мерки за защита на климата; отбелязва решаващата роля, която агенциите на ЕС и неговите промишлени сдружения могат да играят при сътрудничеството между ЕС и Турция в областта на екологичната трансформация; призовава Турция да поддържа напредъка в привеждането в съответствие с директивите и достиженията на правото на ЕС, свързани с действията в областта на околната среда и климата; призовава турското правителство да предприеме последващи действия във връзка с обявеното от него и да разработи национална стратегия и план за действие за значително намаляване на емисиите на CO2; приветства работата на защитниците на правата в областта на околната среда и предупреждава за тежкото въздействие, което големите публични инфраструктурни проекти оказват върху околната среда; отбелязва началото на строителните дейности във връзка с „Канал Истанбул“ през 2021 г. и подчертава предупрежденията на природозащитниците и на Камарата на инженерите в областта на околната среда, че каналът ще изложи на риск оскъдното водоснабдяване на Истанбул и ще разруши околната екосистема, включително природното равновесие между Черно море и Мраморно море; призовава турските органи да предприемат незабавни действия за опазване на Мраморно море и да забранят всички инфраструктурни проекти, които биха допринесли допълнително за замърсяването на водния обект; във връзка с това приветства решението на турското правителство Мраморно море да получи специален статут за опазване на околната среда; подновява призива си към турското правителство да спре плановете си за атомната електроцентрала „Аккую“ и да се консултира с правителствата на съседните държави относно всяко следващо действие по проекта „Аккую“, чието местоположение ще се намира в регион, предразположен към силни земетресения, и следователно ще представлява сериозна заплаха не само за Турция, но и за целия Средиземноморски регион; 41. признава, че Турция може да провежда собствена външна политика в съответствие със своите интереси и цели, но очаква тази политика да бъде защитавана чрез дипломация и диалог, основани на международното право, и тъй като става дума за страна кандидатка, да бъде приведена във все по-голяма степен в съответствие с тази на ЕС; изразява мнение, че сътрудничеството между ЕС и Турция в областта на външната политика и политиката на сигурност е от фундаментална важност и че бъдещите структури за сигурност на ЕС, особено в съседните държави, изискват стратегическо сътрудничество и подобрена комуникация с Турция, за да бъдат ефективни; вярва, че повишено сътрудничество между ЕС и Турция може да бъде постигнато в много области на външната политика, като например по въпросите за Украйна и Афганистан; припомня освен това, че ЕС и НАТО остават най-надеждните дългосрочни партньори за Турция в международното сътрудничество в областта на сигурността, и призовава Турция да поддържа политическа съгласуваност в областта на външната политика и политиката на сигурност с оглед на ролята си на член на НАТО и на статута си на държава кандидатка за членство в ЕС; призовава турското правителство да разглежда добросъвестно заявленията за членство на Финландия и Швеция в НАТО, да се ангажира конструктивно с усилията за разрешаване на евентуални нерешени въпроси в съответствие с ценностите и правните изисквания на ЕС, както и да се въздържа от оказване на неправомерен натиск в този процес; в този контекст изразява съжаление относно факта, че от всички страни кандидатки Турция в най-малка степен (14 %) е синхронизирала уредбата си с изискванията на общата външна политика и политика на сигурност (ОВППС) и общата политика за сигурност и отбрана (ОПСО), и отново призовава Турция да си постави за приоритетна цел обръщането на тази тенденция, като се има предвид големият потенциал на съвместните действия по отношение на различните предизвикателства в региона и в световен мащаб; във връзка с това отбелязва със загриженост, че външната политика на Турция е в противоречие с приоритетите на ЕС в рамките на ОВППС през последните години, включително по отношение на Кавказ, Сирия, Либия и Ирак; 42. приветства постигнатото наскоро сближаване между Турция и Армения относно решението за започване на двустранни контакти, назначаването на специални представители и възобновяването на полетите между двете държави; счита този опит за много положително развитие, което има положително въздействие върху просперитета и сигурността в региона; насърчава двете страни да продължат тези усилия с оглед на пълното нормализиране на отношенията си и призовава ЕС активно да подкрепя този процес; насърчава Турция да проправи пътя за истинско помирение между турския и арменския народ, включително уреждане на спора за арменския геноцид, и да спазва изцяло задълженията си за защита на арменското и друго културно наследство; изразява надежда, че това може да доведе до динамика в нормализирането на отношенията в Южен Кавказ; освен това приветства Турция за дипломатическите усилия да нормализира отношенията си с различните държави от Близкия изток, по-специално с Израел; отново насърчава Турция да признае арменския геноцид; 43. отбелязва, че въпреки някои признаци на намаляване на напрежението в Източното Средиземноморие след последния доклад за Турция, отскоро се наблюдава ново рязко покачване; остава с ясното съзнание, че всяка положителна динамика може лесно да бъде обърната по всяко време, докато основните въпроси остават нерешени; осъжда в този контекст неотдавнашните изявления на турски официални лица, които оспорват суверенитета на Гърция над някои от нейните острови и които са контрапродуктивни и подкопават средата на сигурност в този район; продължава да призовава Турция и всички заинтересовани страни да поемат добросъвестен ангажимент за мирно уреждане на споровете и да се въздържат от всякакви едностранни действия или заплахи; продължава по-специално да призовава всички страни да демонстрират истински колективен ангажимент за договаряне на определянето на границите на изключителните икономически зони (ИИЗ) и на континенталния шелф, с добра воля и при спазване на международните правила и принципи; във връзка с това осъжда тормоза от страна на турски военни кораби на изследователски кораби, извършващи проучвания в рамките на изключителната икономическа зона, определена от Република Кипър; осъжда освен това нарушенията от страна на Турция на въздушното национално пространство на Гърция, включително полети над ненаселени райони и територия — действия, които нарушават както суверенитета, така и суверенните права на държавите — членки на ЕС, и са в противоречие с